ISTORICUL PENITENCIARULUI AIUD

(referat)
1) Penitenciarul Aiud de la începuturi până în 1918

         Amplasamentul Penitenciarului Aiud se afla în partea de nord-est a oraşului vechi ,între râul Mureş şi şoseaua naţională Cluj- Bucureşti ,ocupând împreună cu Întreprinderea Metalurgică Prelucratoare o suprafaţă de 5582 mp.Prima atestare documentară a Penitenciarului ca loc de detentie este în jurul anului 1786 ,când Aiudul era reşedinţă a Comitatului(judeţului) Alba de Jos şi sediu prefectural, funcţionând aici şi un tribunal ,deoarece în zonă existau numeroase frământări  ţărăneşti ale băieşilor   şi     muncitorilor forestieri.

            În preajma Revoluţiei de la 1848,mai exact în 8 ianuarie 1847 ,este intemniţată la Aiud Ecaterina Varga supranumită „Doamna moţilor”, conducătoare a luptei ţăranilor din Munţii Apuseni.Documentele vremii arată că „...ostatica va fi dusă la Aiud , în arestia Comitatului , sub grija domnului pârcălab ....”.Revoluţia  de la 1848-1849 işi face prezenţa şi în Aiud, marcaţi de lupte cu caracter naţional-religios , între autorităţi – pe de o parte- şi masele de muncitori şi ţărani – pe de altă parte – lupte în care au fost implicate unele unităţi militare din zonă.În data de 9 ianuarie 1848 Aiudul este devastat de forţele armatelor austriece care au distrus şi incendiat Inchisoarea şi Tribunalul.Se pare că din clădirea penitenciarului au mai rămas câteva birouri care au fost reamenajate în 1996 şi sunt destinate activităţilor cultural-educative.  Din 1857,în timpul regimului habsburgic autoritaţile districtuale hotărăsc înfiinţarea unei noi închisori ,clădirea fiind destinată unei unitaţi militare de cavalerie .Incinta trebuia să cuprindă patru corpuri de clădiri ,din care una cu etaj unde va funcţiona un spital militar.Astazi , clădirea cu etaj, deserveşte ca spaţiu al Şcolii cu clasele I-VIII numărul 4 Aiud iar celelalte clădiri reprezintă secţiile V-VI , izolatorul de pedeapsă şi unele ateliere de deservire.(1)

            Ativităţile de renovare ale penitenciarului continuă până în anul 1860 când s-a mai adăugat un teren numit „Corbul”destinat grădinii de legume , unde, ulterior s-a construit localul pentru corpul de gardă.

            Din 1861 penitenciarul Aiud a avut drept destinaţie deţinerea femeilor ,compus din 6 închisori ,17 apartamente pentru personalul de serviciu , 3 biserci (reformată ,catolică , ortodoxă) , o capelă,o morgă ,spălătorie ,bucătărie ,magazii pentru alimente. Toate clădirile care aparţineau penitenciarului au fost separate de celelalte proprietăţi printr-un gard de cărămidă de 4 metri înălţime ,fiind înscrise în Cartea funciară instituită pe lângă Judecătoria Aiud , la numărul 428 (documente aflate în Arhivele Statului – filiala Alba Iulia).Paza penitenciarului era asigurată de salariaţii – santinele din rândul gradaţilor din armată , iar pentru coordonarea activităţilor din interior erau numite supraveghetoare femei conduse de o „supraveghetoare şefă”.  Capacitatea era de 210 condamnate dar efectivele nu au fost mai mici de 55 de deţinute şi mai mare de 103 deţinute, acestea lucrând în atelierele închisorii si pe pamânturile luate în dijmă. Într-un raport din 1865 (dosar nr. 1585 Arhivele Statului – filiala Alba) s-a evidenţiat că „ starea disciplinară a deţinutelor este rea din cauză că hrana este slabă ,preparată numai din zarzavaturi.....”astfel Guvernul Transilvaniei a luat masura schimbarii destinaţiei acestui loc de detenţie,condamnatele fiind  transferate la închisoarea „Maria Nostra” de lângă Budapesta( aici aflându-se arhiva pâna în 1872). Se pare că din 1872  pâna în anul 1880, închisoarea Aiud era destinată executării pedepselor grave atât pentru bărbaţi cât şi pentru femei, ca urmare a condamnărilor aplicate de instanţele din judeţ sau de la Tribunalul Aiud.Condamnaţii erau folosiţi la muncă în atelierele interioare cât şi la muncile agricole pe la diferiţi proprietari. Începând cu 1 septembrie 1880 autorităţile austro-ungare declară penitenciarul Aiud ca închisoare districtuală începând construcţia unui nou pavilion cu etaj în 1881, în sistem celular , cunoscut ulterior cu denumirea de „Zarcă”(zarca în limba maghiară însemnând celulă). Noul edificiu urma să fie prevăzut cu ziduri groase din cărămidă ,de 60-80 cm grosime , cu uşi solide care să asigure o detenţie maximă. Costrucţia clădirii a fost finalizată în anul 1882 fiind alcătuită din 64 de celule individuale, cu o capacitate de 23-27 mc.Datorită regimului represiv austro-ungar şi  politicii de discriminare a populaţiei româneşti din Transilvania, acţiunile de revoltă sau înteţit ,o dată cu acestea si numărul condamnărilor la muncă silnică (sentinţele pronunţate de Curţile de Apel din Cluj ,Târgu Mureş) ,ceea ce însemna ca spaţiul de detenţie a devenit neîncapător.(2)

       Drept consecinţă a acestui fapt, în anul 1889 s-a început proiectarea  pavilionului numit „Celularul nou” ,o clădire impunătoare costruită în forma literei T (probabil de la Terezia ,fosta împarateasă habsburgică reformatoare),cu trei etaje si care cuprindea 312 celule individuale.Fiind finalizată în 1892 ,clădirea a reprezentat principalul loc de detenţie prevăzut cu o instalaţie de incălzire centrală pe baza de combustibil lichid.Tot aici ,existau opt celule întunecoase destinate celor pedepsiţi disciplinar iar la subsol ,două camere de tortură care au funcţionat până în anul 1944 (prin introducerea altor forme de tortură staliniste)(3).O celulă are 8 mp ,habsburgii constuind capacitatea unei celule după indicaţii medicale , această dimensiune de 8 metri pătraţi revenind fiecărui deţinut.(4) În prezent aceste vechi celule au rolul de magazii .Aceste camere de tortură erau prevazute cu patru verigi de fier fixate în beton de care erau legaţi deţinuţii de mâini şi picioare cu spatele gol pe ciment.După 1892 au fost construite trei corpuri de clădire ,din care una cu etaj pentru cazarea personalului angajat al penitenciarului, birouri ,camere de primire a familiilor deţinuţilor.(5)

      Stilul arhitectural este unul eterogen ,cea mai vizibilă şi bine cotată clădire rămâne „Celularul nou” care este reprezentativă prin stilul victorian, celelalte cladiri fiind specifice stilurilor de construcţie al cazărmilor de la începutul sec. XIX.(6)

2) Penitenciarul Aiud după realizarea României Mari până la instaurarea regimului comunist

      Începând cu anul 1892 şi până în anul 1929  Penitenciarul Aiud s-a transformat în Penitenciar Regesc,mai apoi în Penitenciar Judeţean şi după aceea în Penitenciar Directorial de clasa I aflat în subordinea Directoratului General al Justiţiei din Transilvania(cu sediul la Cluj-Napoca), iar ulterior, sub autoritatea Direcţiei Generale a Penitenciarelor din Ministerul Justiţiei.

          Penitenciarul Aiud a devenit în această perioadă loc de detenţie pentru femei şi bărbaţi, condamnaţi la muncă silnică pe viaţă ,fapte de drept comun dar şi pentru pedepse care implicau condamnări politice.Trebuie să amintim că Penitenciarul a fost pus şi la dispoziţia Judecătoriei Aiud ,aici fiind cazaţi cei care erau în curs de judecată, iar după condamnare, rămâneau în inchisoare doar ce se încadrau un profilul unităţii(pedepsele grave).Condamnaţii erau cazaţi în celule individuale ,doar noaptea ,fiind folosită ca metoda izolarea iar ziua,în celule mixte, dar sub regimul tăcerii (metoda de detenţie auburniană).Alte metode mai severe se aplicau în caz de abateri disciplinare prin izolare timp de 10 zile în celule individuale întunecoase sau lipsa de hrană timp de două zile.Existau metode de reeducare prin programe de şcolarizare a neştiutorilor de carte, cu ajutorul reprezentanţilor celor mai importante culte:ortodox, romano-catolic, protestant ,existând chiar trei preoţi angajaţi şi mai târziu chiar un învaţător pentru aceste activităţi.Directorul penitenciarului era numit de Ministerul de Justiţie din rândul ofiţerilor de rezervă , iar personalul de pază din rândul gradaţilor din armată , selecţia cadrelor făcânud-se pe baza criteriilor de studii şi a aptitudinilor pentru munca de penitenciare.(7).

           În 24 iunie 1924 Penitenciarul Aiud trece în proprietatea statului roman(păstrându-se până în 1926 unele funcţii auxiliare (grădinari , servitori), iar în anul 1929 se elaborează o noua lege de executare a pedepselor,intrată în vigoare în 01.01.1930 şi inspirată dintr-o lege mai veche(1874).Se introducea regimul de detenţie în mai multe penitenciare ,un regim progresiv,pentru a trece prin mai multe forme de deţinere.S-a introdus eliberarea condiţionată pentru bărbaţii care işi ispăşeau trei treimi din pedeapsă şi la femeile care au executat două treimi.Pentru condamnaţii la muncă silnică pe viaţă exista posibilitatea eliberarii condiţionate la 20 de ani, dar dupa ce treceau printr-o perioadă de strămutare în două sau trei penitenciare (o perioadă de încercare).Liberarea condiţionată se realiza ,la început, de către Directorul General,iar mai târziu , direct de instanţele judecătoreşti.Cel care era eliberat trebuia să dovedească o anumită conduită pozitivă iar în caz contrar  fostul deţinut urma să fie reîncarcerat ,continuându-şi pedeapsa.Acest sistem administrativ-judecatoresc a funcţionat până în 1950.Regimul de detenţie se baza pe execuţia pedepsei în celule individuale ,la care se adăuga o oră pe zi de plimbare ,primirea corespondenţei sau vizite din partea familiilor .

            Între 1930-1933, Penitenciarul Aiud avea 117 angajaţi , din care :un director, un comandant de gardă ,patru învaţători,doi preoţi ,un medic ,doi sanitari ,personal administrativ şi personal de pază.Într-un raport din 1937 se menţiona că efectele crizei economice din 1929-1933 asupra deţinuţilor şi-a facut prezenţa ,prin „hrana necorespunzătoare,motive pentru care deţinuţii de la secţiile Unirea şi Teiuş ,au declarat refuz de hrană”.(8)

            În 1934 ,în urma decretului-lege nr.2926 din 1 noiembrie,se introduce folosirea muncii deţinuţilor în afara Penitenciarului , în industria exploatărilor miniere şi diferite întreprinderi. Pentru munca prestată penitenciarul primea cea mai mare cotă-parte iar deţinuţii nerecidivişti primeau 35% beneficiu faţă de cei recidivişti care beneficiau de 25% din câştig.Din 1939 o parte din atelierele şi spatiile de producţie sunt concesionate de Penitenciar la Înteprinderea industrială şi comercială-Inginer Stoica cu sediul la Bucureşti(contract reziliat în 1948).O noua organigramă pentru coordonarea activitaţilor de pază a Penitenciarului a introdus funcţiile de :comandant de gardă (existent şi înainte), gardieni de pază conduşi de trei primgardieni, gardian portar, gardian scriitor.Personalul de pază purta uniformă de culoare maro cu centură,fiind dotat cu carabină pe tot timpul serviciului,pistol, cassetete (armă albă de tipul bastonului) iar comandantul de gardă purta sabie.                                                                                                    Numărul condamnaţilor în anul 1941 se ridica la cifra de 1300 de deţinuţi ,fiind necesar    marirea efectivului de pază la 126 gardieni ,doi comandanţi de gardă şi trei prim-gardieni iar din anul 1942 este numit la comanda penitenciarului un ofiţer magistrat ,detaşat de Ministerul Justiţiei pe lângă Direcţia Generală a Penitenciatelor.Personalul de pază din perioada amintită era pregătit prin cursuri de iniţiere de câte 20 de zile sau două luni organizate de închisoarea Văcăreşti , folosindu-se manualul „Călăuza gardianului”,editat în anul 1937.(9)

       Aşa cum am mai menţionat ,în Penitenciarul Aiud erau savârşite şi pedepsele cu carecter politic.Din anul 1935 sunt încarceraţi aici deţinuţi comunişti(printre care viitorul conducător al statului comunist Gheorghe Gheorghiu Dej), şi unii membrii  ai mişcării legionare, acuzaţi de asasinarea primului ministru I.G.Duca(Niki Constantinescu , Ion Garanica şi Belimace) . După rebeliunea legionară din 21-23 ianuarie 1941 ,sunt aduşi aici în jur de 700 de deţinuţi legionari bucurându-se de un regim de detenţie „semideschis”.Aceştia işi desfaşurau nestingheriţi, o intensă activitate de partid ,prin organizarea unor şedinţe,pregatiri ideologice de învaţare de cântece şi sloganuri, confecţionare materiale de propagandă legionară,unele dintre ele cu puternic  caracter fascist.Aveau o puternică activitate de pregatire ideologică , de organizare a şedinţelor pe cuiburi , cu rapoarte de activitate ,liste de încasări şi cotizaţii ,învăţare de cântece şi sloganuri legionare ,confecţionare de tablouri cu chipul conducătorului legionar .Era chiar un comandament legionar care ţinea legătura cu exteriorul.Unele materiale de propagandă ,dupa ce erau prelucrate în penitenciar erau expediate în afara penitenciarului ,fiind de cele mai multe ori publicate ,asa cum au fost unele reviste specifice precum „Samurai” , „Început de lumină”. Legionarii erau organizaţi in „cuiburi” iar şefii acestora erau adevaraţi „judecători”în interiorul penitenciarului,judecând pe cei care au încălcat regulamentul „şefului de cuib”.Cei găsiţi vinovaţi fiind pedepsiţi prin aplicarea unor bătăi sau erau mutaţi, cu acordul tacit al conducerii penitenciarului , în pavilionul „Zarca”.Au existat si intenţii de evadare din partea unor legionari ,prin săparea unui tunel ,acţiunea fiind eşuată datorită bolovanilor de piatră din fundaţia zidului de centură sau celebra şi spectaculoasa săritură cu prăjina de pe un acoperiş plat de clădire ,peste gardul de incintă.Urmare a acestor intenţii de evadare, se dispune o pază exterioară asigurată de compania de jandarmi din Aiud.(10)

             Dupa 1943 se pare că regimul de detenţie al legionarilor se schimbă, deoarece regimul antonescian urmărea o desolidarizare a legionarilor de Mişcare şi trimiterea lor pe front pentru „reabilitare”(din literatura memorialistică legionară reiese că se dorea formarea unor detaşamente speciale trimise în linia întâi pe frontul antibolşevic, unde existau mai mari pericole).Se pare ca pentru a determina pe deţinuţii legionari să participe la acest program de reabilitare , comandantul închisorii maiorul magistrat Munteanu înăspreşte formele de detenţie: izolarea deţinuţilor ,suspendarea dreptului la pachet şi vizite, obloane la ferestre , înrautaţirea hranei , pedepse corporale pentru unele încălcări ale regulamentului(11) . Administraţia penitenciarului îi va chema pe legionari în iunie 1943 să semneze o cerere de reabilitare pentru a-i trimite pe front şi o declaraţie de desolidarizare de Mişcarea Legionară.  „ Valeriu şi alţi câţiva au spus că nu au nimic de reabilitat dincolo de justiţia propriei conştiinţe; doream să luptăm împotriva comunismului , năzuiam să unim ţara , dar nu ca deţinuţi , nu ca vinovaţi; nu aveam pe sufletele noastre nimic de reabilitat”, mulţi dintre deţinuţi  refuzând frontul(12).Refuzul de a se desolidariza a dus la izolarea câtorva sute de deţinuţi in Zarcă , înghesuiţi în celule de 4/2 metri ,cu regim sever : mâncare slabă ,dormit pe duşumele pentru că nu existau paturi , ceea ce a dus la îmbolnăvirea unui numar mare de deţinuţi.Acest regim dur se va detensiona dupa apropierea frontului sovietic datorită stării de incertitudine existente la nivel de ţară.

            În această perioadă tulbure de război ,numarul deţinuţilor se va accentua datorită actelor de insubordonare a unor soldaţi şi ofiţeri de pe front, dezertări sau neprezentare la încorporare.Foarte multe condamnări la muncă silnică pe viaţă va mării efectivul de deţinuţi la 2300 condamnaţi,din care 883 proveneau din rândul ofiţerilor şi soldaţilor .În urma Decretului nr.292 şi 831 din 17.12.1942 ,care vine în sprijinul suplimentarii sau completarii efectivelor pe front,s-a dispus suspendarea executarii pedepselor la unii deţinuţi cu vârste între 18 şi 45 ani, urmând ca aceştia să se reabiliteze pe front. Programul de reabilitare duce la eliberarea unui număr însemnat de deţinuţi , astfel,până în 2 aprilie 1944 , au fost eliberaţi 407 deţinuţi ,iar dintre legionari ,un număr de 378 deţinuţi.(13)

             Din iulie 1943 ,Direcţia Generală a Penitenciarelor este trecută în subordinea Ministerului Afacerilor Interne iar prin legea nr.417 din 31 mai 1945 ,Direcţia Închisorilor Militare de pe lânga Ministerul de Război fuzionează cu D.G.P.

             Datorită alianţei dintre Germania şi România ,în anul 1943 un număr de 88 deţinuţi de origine germană,sunt predaţi Comisiei de recrutare de pe lânga Grupul Etnic German din România.Starea de nesiguranţă care a urmat după înaintarea forţelor sovietice ,a dus la executarea unui numar de 23 deţinuţi antifascişti.Apropierea frontului de Aiud ,după evenimentele premergatoare actului de la 23 August 1944 ,a dus la evadarea unui număr de 38 de deţinuţi iar 577 deţinuţi sunt puşi în libertate ,prin decret de amnistiere.Datorită apropierii liniei forontului de Aiud, în noaptea de 6/7 septembrie 1944 s-a dispus transferarea unui numar de 623 condamnaţi spre alte unitaţi ,iar alţii 273 , profitând de starea de dezordine ,au evadat ,trei dintre ei fiind împuşcaţi.Un alt număr de circa 548 de deţinuţi au fost transferaţi , pe jos, la Penitenciarul Alba-Iulia.Numărul evadărilor din anul 1944 se situează în jurul cifrei de 342 deţinuţi. Datorita apropierii frontului în perioada 7- 10 septembrie 1944 , cladirile penitenciarului ai fost lasate în părăsire , o parte din bunuri au fost sustrase iar multe sau degradat.Dupa îndepărtarea frontului de Aiud , o parte din personal s-a întors în penitenciar pentru începerea activităţii , astfel că pe 2 octombrie sunt reprimiţi de la Penitenciarul Alba Iulia 336 deţinuţi ajungând ca până la sfârşitul anului numărul celor încarceraţi să se ridice la 916.(14)

3) Organizarea Penitenciarului Aiud în perioada comunistă

        După 23 august 1944  şi intrarea României sub ocupaţie sovietică ,în penitenciarul Aiud sunt depuşi foşti legionari , cadre militare care au luptat pe frontul din Basarabia sau persoanele vinovate de declanşarea războiului şi de colaborarea cu Germania hitleristă, încadraţi la „ criminali de război care s-au facut vinovaţi de crime împotriva umanităţii”(generalii de divizie Pantazi şi Petrovicescu , o parte din conducătorii partidelor politice interbelice , membrii unor „organizaţii naţionaliste”, precum şi deţinuţi de drept comun.Prin Dectretul nr.38 din 10 .03.1951 se reorganizează activitatea D.G.P.cadrele fiind militarizate în corpul ofiţerilor şi sergenţilor.Personalul de pază este asimilat cu grade militare ca : miliţian , caporal , sergent , sergent- major , plutonier .La finele anului 1951 , efectivele de cadre erau :12 ofiţeri ,151 subofiţeri şi 22 angajaţi civili.Paza exterioară a penitenciarului era asigurată cu militari în termen de la trupele de securitate , acest sistem funcţionând cu o întrerupere de câteva luni în 1964 până în anul 1977.Incepând cu anul 1952 ,aici sunt aduşi numeroşi legionari , datorită faptului că unitatea era izolată într-un oraş cu populaţie mică şi intr-un penitenciar care oferea posibilităţi de separare eficientă.(15) Perioada 1948 -1964 care reprezintă perioada maximă a gulagului românesc , Aiudul era unul dintre centrele de detenţie cele mai severe în care formele de exterminare  puse în slujba aşa- zisei „reeducări”va provoca distrugerea elitei româneşti interbelice. Penitenciarul continuă să aibe un caracter închis iar regimul de detenţie era stabilit prin ordine directe de la ministerul de interne .Cei care încălcau regulamentul de deţinere se luau măsuri disciplinare vizând retragerea dreptului la pachete , la vizită şi izolare la cameră până la 14 zile.Condamnaţii pentru „infracţiuni contra securităţii statului” erau cei mai vitregiţi , pierzând orice legătură cu familia .

               În luna iulie 1964 , se dau Dectretele de graţiere care vizau eliberarea celor mai mulţi deţinuţi politici , urmând o perioada de relaxare,deşi , condamnările politice au continuat fiind  mascate sub denumirea de „condamnări de drept comun”.Pedepsele erau mai reduse dar continuau , în libertate cu metode de intimidare , diferite constrângeri şi forme de şantaj. Deţinuţi politici dispăreau doar ca „denumire”, rebotezaţi CSS(Contra Securităţii Statului) , condamnaţi în majoritate pentru tentativă sau trecere de frontieră, mai erau membrii organizaţiilor religioase „Martorii lui Iehova” şi penticostali sau a unor organizaţii subversive create după vechiul sitem şi foarte mulţi tineri maghiari condamnaţi pentru huliganism( ruperea drapelului românesc sau insulte directe românilor adresate.( 16).

               După emiterea Legii nr. 23 din 18 noiembrie 1969 privind executarea pedepselor , se aduc numeroase modificări şi în sistemul penitenciar şi în legislaţia penală, pe baza respectivei legi a fost aprobat „regulamentul privind executarea unor pedepse şi a măsurii arestării preventive” (17).

                În perioada 1964-1969 , în penitenciarul Aiud au exista maximum 400 de deţinuţi CSS,iar dupa 1967 o dată cu intrarea în vigoare a noului Cod Penal, populaţia incarcerată la Aiud a fost restrânsă la circa 40 de de deţinuţi ,iar după aceea , infracţiunea de trecere a frontierei a fost încadrată la drept comun.(18)

               Astfel, între 1969-1977 , penitenciarul Aiud se menţine ca o unitate complexă , fiind profilată pentru toate categoriile de condamnaţi , având şi condamnaţi pentru infracţiuni contra securităţii statului.Cadrele îşi păstrează statutul de personal militarizat iar după 1972 sunt asimilate cu cadrele militare.Din 01.11.1969 funţia de educator civil este înlocuită cu un educator militar.După emiterea Dectretului 153/70 în unitete sunt depuşi contravenienţi , care sunt cazaţi separat şi sunt folosiţi de regulă la muncile din agricultură.

               După 1977 când a fost emis Decretul 225 , sistemul pentitenciar se reorganizează , iar Aiudul a preluat atribuţiile de pază exterioară a locului de deţinere fiind reactualizate :Planul de pază şi apărare ,documentele operative ,carnetele posturilor, preluarea atribuţiilor privind prezentarea deţinuţilor la instanţele de judecată(mai ales în judeţele limitrofe).

               Pentru mărirea gradului de securitate al penitenciarului în anul 1981 se realizează supraînălţări şi obstacole din sârmă ghimpată în locurile vulnerabile.Urmeză Dectretele de graţiere nr. 189/ 81 şi 349/82 când au fost puşi în libertate 771 deţinuţi şi ,respectiv 671 deţinuţi .Ca urmare a  ordinului 336/73 se interzice folosirea la muncă la punctele de lucru exterioare a deţinuţilor care au comis infracţiuni cu violenţă ,astfel, conducerea penitenciarului a decis largirea spatiului de detenţie până la 1100 deţinuţi.Din 30.01.1988 ca urmare a  Decretului de graţiere nr.11 s-a desfiinţat secţia Zlatna , în unitate rămânând numai deţinuţi cu condamări peste 10 ani cu grad sporit de periculozitate.S-au finalizat lucrările de investiţii la centrala termică, fiind dată în exploatare în luna ianuarie 1988.(19)
Autori:prof.Georgescu Gheorghe, Şcoala cu clasele I-VIII”Ovidiu Hulea” Aiud

           Invatator:Moga Ioana, Scoala cu clasele I-VIII”Liviu Rebreanu”Aiud

